Мы ўжо казалі пра тое, што споведзь — гэта не толькі актыўнасць чалавека, але і вялікае дзеянне Духа Святога. Таму варта ў дзень споведзі, а можа і напярэдадні яе, трываць у малітве, перш за ўсё — да Духа Праўды, каб менавіта Ён прысутнічаў у нашай падрыхтоўцы і ў часе споведзі. Хто практыкуе самастойную спантанную малітву, няхай робіць гэта так, як умее, а той, каму патрэбна дапамога, можа скарыстацца малітвамі, змешчанымі ў розных малітоўніках. Важным элементам такой падрыхтоўкі з’яўляецца праслаўленне Бога за дар Яго міласэрнасці і любові. Плённым будзе таксама малітва пэнітэнта за святара, якога Бог выбраў і ўчыніў распарадчыкам сакрамэнтаў: такім чынам мы дапамагаем спаведнікам у нялёгкім служэнні ў канфесіянале. Спадзяёмся, што і святары часта моляцца за сваіх пэнітэнтаў, дапамагаючы ім спазнаваць веліч і прыгажосць абмыцця ў Крыві Хрыстовай.